b'\n_START_ARTICLE_\nHans-Harry Dr\xc3\xb6\xc3\x9figer\n_START_PARAGRAPH_\nHans-Harry Dr\xc3\xb6\xc3\x9figer (Hans-Harry Droessiger, liet. Hansas Haris Dr\xc4\x97sigeris, g. 1958 m. baland\xc5\xbeio 24 d. Erfurte, Vokietijoje) \xe2\x80\x93 vokie\xc4\x8di\xc5\xb3 kalbotyrininkas, filologas, vert\xc4\x97jas, vokie\xc4\x8di\xc5\xb3 kalbos pedagogas, VU profesorius, buv\xc4\x99s DAAD lektorius.\n_START_SECTION_\nI\xc5\xa1silavinimas\n_START_PARAGRAPH_\nNuo 1964 m. iki 1972 m. Hansas Haris Dr\xc4\x97sigeris mok\xc4\x97si Erfurto Johano Gutenbergo vidurin\xc4\x97je, po to \xe2\x80\x93 Erfurto 14-ojoje vidurin\xc4\x97je mokykloje, nuo 1972 m. iki 1976 m. \xe2\x80\x93 Erfurto G. E. Lessingo gimnazijoje. Baig\xc4\x99s mokykl\xc4\x85, dirbo. Nuo 1979 m. iki 1983 m. auk\xc5\xa1tojoje pedagogin\xc4\x97je mokykloje studijavo vokie\xc4\x8di\xc5\xb3, rus\xc5\xb3 kalb\xc5\xb3 ir literat\xc5\xabros mokytojo specialyb\xc4\x99, nuo 1983 m. iki 1985 m. vokie\xc4\x8di\xc5\xb3 kalbos doktorant\xc5\xabroje, apgyn\xc4\x97 kalbotyros moksl\xc5\xb3 daktaro disertacij\xc4\x85 (1986 m.). Mokslinis laipsnis Lietuvoje buvo LMT nostrifikuotas \xc4\xaf humanitarini\xc5\xb3 moksl\xc5\xb3 (vok.) kalbotyros krypties daktaro laipsn\xc4\xaf.\n_START_SECTION_\nPedagogin\xc4\x97, mokslin\xc4\x97 veikla\n_START_PARAGRAPH_\nNuo 1985 m. iki 1997 m. Erfurto universiteto Filosofijos fakulteto asistentas. \xc4\xae Lietuv\xc4\x85 atvyko 1997 metais kaip DAAD lektorius, d\xc4\x97st\xc4\x97 Vilniaus universitete, buvo VU Filologijos fakulteto Vokie\xc4\x8di\xc5\xb3 filologijos katedros lektorius, docentas (iki 2004 m.). Nuo 1999 m. prad\xc4\x97jo d\xc4\x97styti Kaune, VU Kauno humanitarinio fakulteto German\xc5\xb3 filologijos katedros docentas, profesorius. Nuo 2005 met\xc5\xb3 VU Filologijos fakulteto Vertimo studij\xc5\xb3 katedros docentas, v\xc4\x97liau \xe2\x80\x93 profesorius; 2008 m. Vilniaus universitete atliko habilitacijos proced\xc5\xabr\xc4\x85._NEWLINE_Hans-Harry Dr\xc3\xb6\xc3\x9figer mokslini\xc5\xb3 interes\xc5\xb3 sritys \xe2\x80\x93 kalbotyra, kognityvin\xc4\x97 lingvistika, terminologija, sociolingvistika, vertimo teorija ir praktika. Tyrimo Research in Grammatical, Lexical, Semantic and Stylistic Particularities of English/ German/ French and Lithuanian and Their Integration into the Teaching Process and Lexicographical Practice 2005\xe2\x80\x932010 m. dalyvis (bendraaautoriai \xe2\x80\x93 \xc4\x8cerniuvien\xc4\x97, L. Kaminskien\xc4\x97, N. Maskali\xc5\xabnien\xc4\x97, L. Pa\xc5\xbe\xc5\xabsis).'